정조 16년 · 목
予謂左議政蔡濟恭判府事朴宗岳曰予於近日膈氣漸加才有事爲輒復發作調攝之要莫如淸心息慮而奈近日朝象無寅協之望何大臣股肱也而股肱不協膈氣之不能調和勢所必至予之苦心唯在於保合太和偕底大道朴判府之枚卜予實有取而判府之事多非所望前而斥金判府後而侵左相不少持難朝著之羞恥寧有大於此者乎朴判府則今方出疆若使遠人聞之將謂斯何眞所謂不可使聞於隣國者也顧今調攝之道惟在於卿等之寅協承佐卿等何不念及於此耶予之夙宵憧憧一念全在於調停邊故反使荒年賙救之策未能專意講究大臣不親則百姓不親云者正指此也言念國事誠非細憂繼自今日同心協贊使予少弛朝著之憂則幸甚且朴判府於左相共與周旋無幾則宜無相失之可言而朴判府向日箚辭有曰積被齮齕又曰輒被面斥豈非訝惑之甚乎若因向筵譯官事爲言則言議之不宜苟同卽是古人美事上殿相爭下殿不失豈非卿等所當加勉者乎判府若以左相無心之言眞謂之面斥則何不於卽席有所云云耶此必爲衆楚所咻而然寧不慨然今此縷縷面諭亶出爲世道之苦心至誠卿等須知此意濟恭曰臣當先奏矣臣言行無素不能見孚於人致煩聖慮惶愧欲死無面可顯臣於年來獨據鼎席夙宵憂懼如負大何一自判府枚卜之後公而喜私而幸譬如終鮮而得兄弟者然實狀如此矣臣與判府曾於平日實無作僚周旋之事臣之人品似未詳知向筵可否不過是所見之各異而然知臣莫如庶幾俯燭而臣之中情本無細瑣商量遇事率口不知傍穴判府之云云不過不諒臣心而言夫事結然後方可言解臣旣無結於中矣安有解不解之可言乎宗岳曰聖敎以不能寅協責臣臣雖無狀何苦爲此崖異之論不體平蕩之政乎臣與左相周旋未久筵席上登對不過五六次廟堂間事爲不出數三件臣豈有別般私好惡而第向日堂錄事臣竊有慨然者且永僖事關係何如負犯何如渠以翼煥之死友又爲逆驥之血黨敢於主試之日潛越凶孼之講揆以常憲萬戮猶輕左相獨無一言之及於聲討反以私書往復經幄無勢等語至發奏對之際其不知義理極意營護豈非萬萬慨惑者乎左相如是故繼以有朴奎淳之凶言悖說天下寧有如許變怪乎如有一分秉彝之心者固當驚心痛骨而左相身居具瞻之地終無致討之擧臣憂憤弸中草草數語略效沫飮之忱意謂左相見此必當卽地改圖同聲齊討矣及見箚本了無一語又登筵席依舊寥寥將使撑天地亘萬古之大義理晦塞無餘相率入於夷狄禽獸之域臣於此安得無慨然之心乎予曰堂錄事卿旣赴坐參圈末乃云然者實非相敬之道至若尹永僖事今已妥帖不必更提而第今番事以尹永僖邊將時事適出言端而左相所奏不過是就事論事何嘗有爲永僖之事乎大抵左相之書出擧條致此紛然者爲不緊矣濟恭曰尹永僖曾以驥顯討罪事至被罷職臣則知此而已矣宗岳曰豈可以此貸其後犯乎有隣曰今日兩大臣事皆慨然矣驥顯是何等劇逆則永僖之越給其子之講者究厥罪惡卽亦驥賊也左相曾無齊憤致討之擧今於僚相之言亦無驚聽改圖之意乃以隨衆參討之一事藉爲今日右袒之欛柄若使左相知有義理則寧或如是雖以判府事言之見左相奏語事當憤慨爲說而乃反若彼其宛轉兩大臣事誠慨然矣時諸宰一齊進前同聲奏達予命斯速就座有隣曰臣當畢陳前說矣義理者卽天下之義理萬世之義理也無此義理其將國不國人不人而無父無君爲鬼爲蜮矣永僖之爲逆本於驥顯驥顯之爲逆(刀削)根柢自在枝葉寔繁脈絡相連如貫一串若使永僖謂非劇逆則其將次次溯去而謂非劇逆耶今日事關係至重實爲愚夫愚婦所共扼腕裂眦碎首沫血處也此政國人之論而獨左相一向營護不以逆知之往古來今豈有似此駭惋之事乎伏願聖明於此等義理亟賜處分毋或泛忽使義理夬伸人志底定焉命罷職有隣曰伏承罷職之命固萬萬惶悚而第臣腔血如沸不能按住敢又仰達伏願聖明更加三思焉祐源曰永僖與驥顯一而二二而一也今日備堂所奏寔出共公之憤而嚴敎荐降是豈所望於聖明也哉榮輔曰左相向日擧條以永僖爲經幄之臣又曰無勢易侮永僖豈可以經幄之臣稱之乎況無勢云云尤不成說永僖若無勢則朴奎淳者敢於公座上肆發奬詡之論恣意咆喝乎伊日筵奏已萬萬寒心而今日所奏尤極駭然乃以永僖曾參討逆之論謂之以此拔跡而若其潛結驥賊之罪無一辭摡及者不可但以慨然言之矣懲討大義何等嚴截陰陽向背之際漢賊立判此個義理間不容髮彼永僖者卽驥賊之血黨也永僖而不討是驥顯不可討也推而究之懲討大義亦可破壞也乎大臣乃營護永僖曲爲分疏者極爲駭痛矣載純曰大臣事不可但以慨然論之矣文淳曰臣於大臣事憤惋撑中不覺聲淚交逬永僖卽左相之五寸侄也左相之受國厚恩前後何如而不念大義全事營護一味顧藉乃反背馳公議力戰義理今於大論齊發之時外面人事上說話亦不爲之顯欲周遮何其無嚴至此臣實憤惋欲死矣濟恭曰懲討亦以外面人事爲之耶文淳曰此大臣外面人事亦不爲之豈非前古所無之變怪乎秉模曰古人之言曰陛下之前猶尙如此左相今於殿下之前容護永僖無少忌憚則其私室言論可以推知大臣如此世道誠寒心矣予曰永僖豈可謂之以逆賊耶有防曰若以永僖謂非逆賊則誰爲逆賊乎頤之曰永僖眞窮凶絕悖之逆鼎鎭曰以獨試官潛越逆竪之講者其心所在路人皆知豈可比之於尋常逆賊乎好仁曰永僖之爲劇逆已自翼煥事彰露無餘則前後負犯俱是極惡大憝矣有大心泰漢豐邦一等一齊進伏予命速爲就座翰東隨衆起伏予曰同副亦如是乎翰東曰臣於永僖討罪時則同爲起伏而於左相事則不爲起伏矣秉模等齊聲曰承旨之不爲起伏於左相事云者誠駭然矣濟恭曰筵臣勤攻如此臣果不善爲之矣予曰以大臣弘量旣曰不善爲之則尤何可如是齗斷乎文淳曰臣等迭聲論斥而大臣終不以永僖罪犯一言請討泛稱不善爲之者寧有如許道理乎濟恭曰臣方欲退出自處若使臣討尹永僖於諸宰迭奏之餘則便同發明臣則當先退矣遂退出履相曰徐有隣罷職傳敎臣雖不得不承書而決不敢頒布矣予曰承旨何敢若此命遞差宗岳曰備堂及承旨處分萬萬過中還收伏望予命以時任大臣旣徑退次對勢難仍行判府事及諸堂退去可也大司諫李集斗進前曰臣於驥顯永僖卽首討之人也凡於懲討寧或後人向日待罪承宣時伏覩永僖敍用除職之處分構成一疏欲爲入呈矣設禁有命竟未登徹又於日前以見職詣臺欲爲發啓而尹永僖三字旣涉禁令無以書出亦不免泯默而退今幸得借方寸之地臣當罄竭所蘊仰請兪音矣臣方欲退出臺廳以永僖事發啓伏願亟寢設禁之命焉予命遞差榮輔曰諸臣處分萬萬過當伏乞一竝還收焉予命速爲退去予謂司譯提調徐有防曰事大交隣譯舌爲重近聞譯官輩凋弊特甚豈可無別般矯捄之政乎予於年來以是憧憧講磨矯弊之方渠輩亦必聞之今筵大臣先退未得詳問博詢而第聞渠輩常以爲矯弊之道有二或曰一則唐錢二則歲幣或曰一則歲幣二則唐錢其說互爲一二李洙則力主唐錢張濂則力主歲幣云渠等各陳所見其下金倫瑞金在和等亦不必苟同使之各陳所見可也譯官李洙曰彼地鑄錢之法逐年爲之無有限節故雖以使行所經地方言之如山海關瀋陽遼東等處俱有鑄錢架幕其所鑄成無慮數百萬今雖自我貿取一年貿來者似不過十萬之數恐無緣此錢直刁蹬之慮或以數千里輸運之費爲難而此又不然旣許公同買賣則亦如栅門帽子鋪必將盡爲輸來於栅內可無轉輸操縱之端且以國計民產言之貿取綾羅助奢之物數年之後盡歸弊破毋寧貿此百年不腐不傷之物行用於公私者利害懸絕矣張濂曰唐錢貿來非不爲公私饒裕之道然此不過一二年利益而貨權在彼操縱轉甚則錢幣刁蹬後弊可慮至於歲幣貢物則元貢木三千零疋價米共爲六千餘石其中四千餘石屬之廛人使之進排物種其餘一千八百石內八百石次次報本其一千石作爲數百館生聊賴之資實是本院均被之惠亦無貢市民稱冤之弊矣金倫瑞曰我國每於鑄錢之時買銅買錫費鉅利少若貿唐錢則爲利甚大第年年貿取無有限節則似有錢賤物貴之慮然貿買多少隨時推移其權在我則恐無後弊矣歲幣貢物屬之譯院則無論利之多少可爲永行均被之澤然其貢物在於各人恐難一時收合矣金在和曰唐錢便否當此錢荒之時貿來通用則實爲足國裕民公私兩便之道而但年年貿取財權在彼則弊源之生或不無其慮而若隨時貿遷取捨在我則恐合萬全至於歲幣貢物係是國內辦納之物別無生弊之端而可爲永久之澤矣予曰歲幣一事亦足爲渠等聊賴之道而自上視之則廛人亦民也廛人若或不願賣買則朝家決不必勒加賣買設如渠等之言使廛人單受分竝利云而但旣給分價又辦官納則有何大叚沾漑之端乎今若以李洙之言論之則唐錢之利不特爲渠等充包資生之道而已其將大利於民國而或者之論以爲每年貿來積峙於我國則方其流行之際反有物貴錢賤之慮云而此則伊時不爲貿來則其權又在我姑且行之隨弊隨捄亦未爲不可矣有防曰聖敎誠至當矣其貿其否專在於我若或行之多年反有弊端則不爲貿來卽是矯捄之道矣予曰貿錢之際彼人或不無操縱之弊乎諸譯等曰臣等之見似無此弊矣如有操縱之擧則一番使行不爲貿來則彼人反有憮然之心而惟恐不交易之不暇況且交易之路一通則持錢者無論瀋陽栅門必當輻輳而來會矣祐源曰臣亦與諸譯輩多般講確而錢賤物貴則不爲貿來未爲不可又於貿來之際或有操縱之弊則亦不貿來又未爲不可隨弊矯捄實非難事大抵民國俱利之道莫如速行之爲便而雖以譯舌輩言之其所沾漑反勝於歲幣一事矣予曰若使唐錢多數貿來則因此多數而以至歲幣之賣買亦安知不爲渠輩兩利之道乎有防曰聖敎誠然矣予命有防等出去使譯舌輩往傳正使使之往復時任大臣指一草記